<classify> BENKI ya Kiarabu kwa Maendeleo ya Afrika BADEA imetoa jumla ya dola za Marekani milioni 13.5 kwa ajili ya ujenzi wa shule tatu za kisasa za ghorofa Unguja na Pemba.Makubaliano ya mkataba huo, yalitiwa saini na Waziri wa Fedha wa Serikali ya Mapinduzi ya Zanzibar, Balozi Mohamed Ramia na Mwakilishi wa Badea, Sidi Ouid Tah katika makao makuu ya benki hiyo Khartoum, Sudan. Katika makubaliano ya mkataba huo, Serikali ya Mapinduzi ya Zanzibar itatoa dola za Marekani milioni 1.5 kwa ajili ya kuchangia ujenzi wa shule hizo.Shule hizo zitajengwa katika Mkoa wa Mjini Magharibi Unguja, Mkoa wa Kaskazini Unguja na Kaskazini Pemba. Akizungumza kwa njia ya simu baada ya kutia saini makubaliano hayo, Balozi Ramia alisema Benki ya Badea imeahidi kujenga shule tano za kisasa za ghorofa.Aidha, alisema tayari jumla ya shule mbili za ghorofa zimejengwa, ikiwemo Kibuteni katika Mkoa wa Kusini Unguja na Mohamed Juma Pinduwa iliyoko Pemba ambayo ilizinduliwa mwaka jana.Shule mbili tayari zimejengwa na benki hiyo ikiwemo Mohamed Juma Pinduwa ambayo imezinduliwa mwaka jana na Kibuteni ipo katika hatua za mwisho, alisema.Katika taarifa hiyo, Mwakilishi wa Benki ya Bdea, Sidi Ouid Tah alisema watatekeleza ahadi yao ya ujenzi wa shule tano katika kisiwa cha Pemba kwa ajili ya kuimarisha sekta ya elimu.Alisema shule mbili tayari zimejengwa huku moja ipo katika hatua za mwisho kukamilika na sasa wametia saini kuanza ujenzi wa shule tatu.Tumejipanga kutimiza ahadi yetu ya ujenzi wa shule tano za kisasa za ghorofa ambazo zitasaidia kukuza na kuimarisha sekta ya elimu Zanzibar, alisema.Utiaji saini wa makubaliano ya ujenzi wa shule tatu, yalishuhudiwa na Balozi wa Tanzania nchini Sudan, Silima Haji, Naibu Katibu Mkuu Wizara ya Serikali ya Serikali ya Mapinduzi ya Zanzibar, Abdalla Mzee na maofisa wa Wizara ya Fedha na Mipango wa Serikali ya Jamhuri ya Muungano ya Tanzania.  <topic>: KITAIFA 